የአድዋ ድል ብዝሃነታችንን በማጠናከር የአገሪቷን ህዳሴ እውን የሚያደረግ ስንቅ ነው-  አቶ ጌታቸው ረዳ
አድስ አባባ፣ የካቲት 21/2008 (ዋኢማ)-የአድዋ ድል የአገሪቱን ብዝሃነት  በማጠናከር የተያዘውን ህዳሴ እውን ለማድረግ ስንቅ እንደሚሆን የመንግስት ኮሚዩኒኬሽን ጉዳዮች ጽህፈት ቤት ሃላፊ ሚኒስትር አቶ ጌታቸው ረዳ አስታወቁ ፡፡በጽህፈት ቤቱ ሃላፊ ሚኒስትር አቶ ጌታቸው ረዳ በዛሬው ዕለት 120ኛውን የዓድዋ ድል በዓል አስመክልቶ ለጋዜጠኞች በሠጡት መግለጫ ላይ እንዳመለከቱት የአድዋ ድል አባቶቻችን በወቅቱ ከፍተኛ የጦር መሣሪያ ታጥቆ የነበረውን የአውሮፓ የጦር ኃይል ድል በመንሳት የተቀዳጁት ድል ዛሬ ላይ አገሪቷ ብዝሃነትን በማጠናከር ከድህነት ለመውጣትና የአገሪቱን ህዳሴ እውን ለማድረግ በምታደርገው ሂደት  ውስጥ ትልቅ አቅም ይፈጥራል  ።120ኛውን የአድዋ ድል በዓልን ስናከብር የኢትዮጵያ ህዝቦች የጋራ ጠላት የነበረውን የወራሪ ሃይል በብርቱ  ትግል ለማሸነፍ  ህዝቦች በአንድ ዓላማ እንዲነቃነቁ ማድረጉን ያስታወሱት አቶ ጌታቸው በአሁኑ ወቅት ድህነትን በአንድነት  ድል ለመንሳት ሁሉም ከአድዋ የጀግንነትን ልምድ በመቅሰም  የፀረ ድህነትን ትግል  ለማፋፋም ዝግጁነትን በተግባር ማሳየት እንዳለበት አስረድተዋል፡፡አቶ ጌታቸው አያይዘውም የዓድዋ ድል በዓል ለሌሎች የአፍሪካ አገሮች የአይቻልም መንፈስን መስበር የይቻላል መንፈስን በአፍሪካ እንዲጎለብት የማነቃቂያ ደወል መሆኑንና ኢትዮጵያም ከፍተኛ ዓለም አቀፍ የዲፕሎማሲ ስኬት ያስመዘገበችበት እንደሆነ በመግለጫው ላይ አመልክተዋል፡፡የአድዋ ድልንና ታሪካዊ ውርስ ከትውልድ ትውልድ ሳይበረዝ ለማሸጋገር እንዲቻል ድሉንና ታሪኩን በመጽሐፍትና የኪነጥበብ ሥራዎችን እንዲሁም ድሉን የአፍሪካ ድል አድርጎ ለመዘከር የሚደረገውን ጥረት መንግሥትም አጠናክሮ እንደሚቀጥል  ሃላፊ ሚኒስትሩ አያይዘው ገልጸዋል፡፡የአድዋ ድል በዓል ቀኑ ሲደርስ ብቻ የሚታወስ ሳይሆን በሁሉም ኢትዮጵያዊ ደም ውስጥ የአሸናፊነትና ግንባር ቀደም የመሆን ወኔ ያላበሰ በመሆኑ ሁሌም  በድምቀት የሚዘከር የታሪካችን አካል ነው ሲሉ  ሃላፊ ሚንስትሩ በጋዜጣዊ መግለጫው ላይ ተናግረዋል ፡፡